## Odluka Ustavnog suda Republike Hrvatske broj: U-IIIA-1977/2009 od 6. svibnja 2009.

### NN 61/2009 (27.5.2009.), Odluka Ustavnog suda Republike Hrvatske broj: U-IIIA-1977/2009 od 6. svibnja 2009.

61 27.05.2009 Odluka Ustavnog suda Republike Hrvatske broj: U-IIIA-1977/2009 od 6. svibnja 2009.

USTAVNI SUD REPUBLIKE HRVATSKE

1415

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Aldo Radolović, predsjednik Vijeća, te suci Marko Babić, Mario Jelušić, Davor Krapac, Duška Šarin i Nevenka Šernhorst, članovi Vijeća, odlučujući o ustavnoj tužbi koju je podnijela N. P. iz Z., koju zastupa G. V., odvjetnica u Z., na sjednici održanoj 6. svibnja 2009. godine, jednoglasno je donio

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluku u predmetu koji se vodi pred tim sudom pod poslovnim brojem Rev-228/09, u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02.-pročišćeni tekst), podnositeljici ustavne tužbe, N. P. iz Z., S. 93, zbog povrede ustavnog prava iz članka 29. stavka 1. Ustava Republike Hrvatske (»Narodne novine« broj 41/01.-pročišćeni tekst) određuje se primjerena naknada u visini od 13.300,00 kn.

IV. Naknada iz točke III. izreke ove odluke bit će isplaćena iz državnog proračuna u roku od tri mjeseca od dana podnošenja zahtjeva podnositeljice Ministarstvu financija Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02.-pročišćeni tekst; u daljnjem tekstu: Ustavni zakon) podnositeljica je 11. travnja 2008. podnijela ustavnu tužbu smatrajući da joj je u parničnom postupku koji se vodi pred Vrhovnim sudom Republike Hrvatske povrijeđeno pravo na suđenje u razumnom roku, zajamčeno člankom 29. stavkom 1. Ustava.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63. Ustavnog zakona, na temelju navoda ustavne tužbe te uvida u presliku spisa Općinskog suda u Zagrebu broj: Pn-5318/01, utvrdio sljedeće pravno relevantne činjenice za odlučivanje o povredi ustavnog prava podnositeljice, zajamčenog člankom 29. stavkom 1. Ustava:

– parnični postupak pokrenut je 31. srpnja 2001. pred Općinskim sudom u Zagrebu tužbom podnositeljice radi isplate;

– ročište za glavnu raspravu održano je 17. svibnja 2002. na kojem je tužena, usmeno na zapisnik, iznijela odgovor na tužbu, te je sud odredio da će se zatražiti određeni podaci;

– dopisom od 23. svibnja 2002. sud je od Područnog ureda Trešnjevka, Zagreb, zatražio određene podatke;

– podneskom od 14. srpnja 2003. podnositeljica je sudu predložila da se od nadležnog tijela ponovno zatraže podaci;

– sukladno podnesku podnositeljice sud je dopisom od 18. srpnja 2003. od nadležnih upravnih tijela zatražio podatke te su podaci dopisom Ministarstva financija Republike Hrvatske, Porezne uprave, Područnog ureda Zagreb, Ispostave Zagreb VI. – za poreze građana, dostavljeni sudu 2. rujna 2003.;

– podneskom od 10. studenoga 2004. podnositeljica je sudu predložila zakazivanje ročišta za glavnu raspravu;

– podneskom od 16. studenoga 2005. podnositeljica je sudu ponovno predložila zakazivanje ročišta za glavnu raspravu;

– na ročištu održanom 16. veljače 2006. sud je odredio provođenje dokaza financijskim vještačenjem;

– dopisom od 27. ožujka 2006. sud je pozvao vještaka da preuzme spis radi izrade nalaza i mišljenja;

– nalaz i mišljenje vještaka sudu je dostavljen 12. lipnja 2006.;

– dopisom od 19. lipnja 2006. sud je pozvao stranke da se očituju na zaprimljeni nalaz i mišljenje vještaka, što je podnositeljica i učinila podneskom od 5. rujna 2006.;

– na ročištu održanom 8. veljače 2007. sud je proveo dokaz saslušanjem podnositeljice te je zaključio glavnu raspravu;

– presuda i rješenje broj: Pn-5318/01, objavljeni su na ročištu za objavu održanom 23. veljače 2007.;

– protiv odluke suda tužena je 10. srpnja 2007. podnijela žalbu, koju je, kao neosnovanu, odbio Županijski sud u Zagrebu presudom broj: Gžn-3540/07 od 9. rujna 2008.;

– protiv drugostupanjske presude tužena je 23. prosinca 2008. izjavila reviziju, a odgovor na reviziju podnositeljica je podnijela sudu podneskom od 28. siječnja 2009.;

– u trenutku donošenja odluke Ustavnog suda predmet se vodio pred Vrhovnim sudom Republike Hrvatske pod brojem Rev-228/09.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava i odredbama članka 63. Ustavnog zakona i članku 6. stavku 1. Konvencije za zaštitu ljudskih prava i temeljnih sloboda (»Narodne novine – Međunarodni ugovori« broj 18/97., 6/99.-pročišćeni tekst, 8/99.-ispravak, 14/02. i 1/06.; u daljnjem tekstu: Konvencija).

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je 31. srpnja 2001. pred Općinskim sudom u Zagrebu tužbom podnositeljice.

U trenutku donošenja odluke Ustavnog suda, parnični postupak se u povodu revizije podnositeljice vodi pred Vrhovnim sudom Republike Hrvatske pod brojem Rev-228/09.

Slijedom navedenog, Ustavni sud utvrđuje da se postupak od trenutka pokretanja parničnog postupka do donošenja odluke Ustavnog suda, vodio u trajanju od sedam (7) godina, devet (9) mjeseci i sedam (7) dana.

4.2. POSTUPANJE NADLEŽNOG SUDA

Postupak je pokrenut pred Općinskim sudom u Zagrebu gdje se vodio u razdoblju preko pet (5) godina, a unutar kojeg razdoblja je sud održao tri (3) ročišta za glavnu raspravu.

U povodu žalbe tužene postupak se nastavio voditi pred Županijskim sudom u Zagrebu u razdoblju nešto dužem od godine dana.

U trenutku donošenja odluke Ustavnog suda predmet se vodio pred Vrhovnim sudom Republike Hrvatske, koji o reviziji nije odlučio.

4.3. PONAŠANJE PODNOSITELJICE USTAVNE TUŽBE
(TUŽITELJICE U PARNIČNOM POSTUPKU)

Podnositeljica ustavne tužbe, kao tužiteljica u sudskom postupku, prema ocjeni Ustavnog suda, nije doprinijela duljini postupka. Naprotiv, podnositeljica je u više navrata podnescima požurivala rad prvostupanjskog suda.

4.4. SLOŽENOST SUDSKOG PREDMETA

Ustavni sud ocjenjuje da se u konkretnom slučaju ne radi o složenoj pravnoj stvari.

OCJENA USTAVNOG SUDA

5. Ustavni sud utvrđuje da se parnični postupak u konkretnom slučaju vodi preko sedam (7) godina, što ne udovoljava zahtjevu suđenja u razumnom roku, imajući u vidu činjenicu da postupak još uvijek nije okončan. Prilikom navedene ocjene Ustavni sud uzeo je obzir i neučinkovito postupanje prvostupanjskog suda kao i činjenicu da je prvostupanjski sud u razdoblju od pet (5) godina održao svega tri ročišta za glavnu raspravu.

Uzimajući u obzir ukupno trajanje postupka, te neučinkovitost i neaktivnost Općinskog suda u Zagrebu, činjenicu da je postupak još uvijek u tijeku kao i činjenicu da podnositeljica svojim ponašanjem nije doprinijela duljini postupka, Ustavni sud utvrđuje da je podnositeljici povrijeđeno ustavno pravo da zakonom ustanovljeni neovisni i nepristrani sud u razumnom roku odluči o njezinim pravima i obvezama, koje je zajamčeno člankom 29. stavkom 1. Ustava Republike Hrvatske.

Stoga je, u smislu odredbe članka 63. stavka 2. Ustavnog zakona, donijeta odluka kao pod točkama I. i II. izreke ove odluke.

6. Visinu naknade, zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

Sukladno odredbi članka 63. stavka 3. Ustavnog zakona, odlučeno je kao u točkama III. i IV. izreke ove odluke.

7. Odluka o objavi (točka V. izreke) temelji se na odredbama članka 29. Ustavnog zakona.

8. Predsjednik Vrhovnog suda Republike Hrvatske dužan je dostaviti Ustavnom sudu pisanu obavijest o datumima donošenja i otpreme odluke u roku osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIA-1977/2009

Zagreb, 6. svibnja 2009.

USTAVNI SUD REPUBLIKE HRVATSKE

Predsjednik Vijeća
dr. sc. Aldo Radolović, v. r.

Odluka, NN 61/2009-1415